
1. Reacţii privind utilizarea armamentului pe bază de uraniu sărăcit

 

Consiliul Europei a cerut, miercuri 24 ianuarie a.c., la Strasbourg, interzicerea “fabricării, testării, folosirii şi vânzării” armelor cu uraniu sărăcit sau plutoniu, folosite de NATO în special în Iugoslavia. 

Adunarea Parlamentară a Consiliului Europei a cerut, de asemenea, executivului ei, Comitetul de miniştri, “să solicite NATO şi ONU un program de supraveghere medicală a populaţiilor civile din Balcani, a soldaţilor care au participat la operaţiuni, a membrilor organizaţiilor umanitare, precum şi a ziariştilor care au lucrat pe teren”. 

*

Comandantul suprem al forţelor aliate din Europa, generalul american Joseph Ralston, a reafirmat, în aceeaşi zi la Atena, că NATO a furnizat tuturor aliaţilor informaţii despre folosirea muniţiei cu uraniu sărăcit după instalarea trupelor Alianţei în Kosovo. 

Generalul a reafirmat însă că această materie “nu este radioactivă”. Încă înainte de campania de bombardamente în Iugoslavia, din 1999, informaţii despre folosirea armelor cu uraniu sărăcit erau de domeniul public, dar “nu apăruse nimic în presă în legătură cu acest subiect, pur şi simplu pentru că subiectul nu constituia un motiv de dezbatere”, a declarat generalul Ralston. 

El a mai reafirmat că, înainte de desfăşurarea trupelor NATO în Kosovo, în iunie 1999, a fost cerută luarea unor măsuri de precauţie nu numai contingentului american al KFOR, dar şi tuturor ţărilor care aveau contingente operînd în cadrul KFOR, precum şi reprezentanţilor organizaţiilor nonguvernamentale. 

*

NATO a publicat, miercuri 24 ianuarie a.c., pe site-ul său de pe Internet hărţile cu zonele în care armata americană a folosit muniţii cu conţinut de uraniu sărăcit, în Bosnia, în 1994-1995, şi în Kosovo, în 1999. 

NATO a furnizat aceste informaţii "pentru a facilita" anchetele întreprinse de mai multe ţări asupra riscurilor pe care le-ar putea prezenta folosirea acestor arme pentru sănătate şi mediu, a subliniat, în cursul unei conferinţe de presă, preşedintele comitetului ad-hoc pentru uraniu sărăcit al NATO, Daniel Speckard. 

“Până acum, nici o ţară nu a descoperit vreo dovadă a creşterii numărului de îmbolnăviri în rândul soldaţilor care au participat la operaţiunile din Bosnia în raport cu cei care nu au fost acolo”, a declarat Speckard, care este şi secretar general adjunct al NATO pentru probleme politice. 

Aproximativ 50 de ţări, cele 19 ţări ale NATO şi ţările care contribuie sau au contribuit la forţele multinaţionale de pace din Bosnia (SFOR) şi Kosovo (KFOR), au participat la a doua reuniune a comitetului ad-hoc. 

În cursul acestei reuniuni, reprezentantul american a oferit mai multe informaţii referitoare la prezenţa urmelor de plutoniu în muniţiile cu uraniu sărăcit şi a promis un “raport de 600 de pagini” despre compoziţia exactă a acestor arme, a declarat purtătorul de cuvânt al NATO, Mark Laity. 

Organizaţia Mondială pentru Sănătate (OMS), Programul Naţiunilor Unite pentru Mediul Înconjurător (PNUE), Organizaţia pentru Securitate şi Cooperare în Europa (OSCE), Uniunea Europeană (UE) şi Comisia Europeană au avut reprezentanţi la reuniunea la care au mai participat Bosnia, Croaţia şi Misiunea ONU în Kosovo (MINUK). 

Conform datelor publicate de NATO în reţeaua Internet, în perioada 5 august 1994 – 11 septembrie 1995, în Bosnia s-au produs 19 atacuri cu muniţie de 30 mm având la bază uraniu sărăcit, iar în perioada 6 aprilie – 10 iunie 1999 au fost utilizate 112 proiectile de acelaşi tip, fiind vizate 96 de ţinte, dintre care 85 din Kosovo, 10 ţinte din Iugoslavia/Serbia şi o ţintă din Republica Muntenegru. 

 

2. Problema iugoslavă - Slobodan Miloşevici

 

Preşedintele iugoslav Voislav Koştuniţa a declarat, într-un interviu publicat de cotidianul “International Herald Tribune”, că se opune extrădării predecesorului său, Slobodan Miloşevici, şi l-a acuzat pe procurorul Tribunalului Penal Internaţional (TPI), Carla del Ponte, că încearcă să destabilizeze Iugoslavia. 

Koştuniţa afirmă că, în cazul în care cineva ar dori să destabilizeze situaţia din Iugoslavia, ar trebui să acţioneze ca procurorul TPI, care a solicitat extrădarea lui Miloşevici şi a altor sârbi suspectaţi de comiterea de crime de război. “Trebuie să avem reguli pentru cooperarea cu TPI şi sper să îl văd pe Miloşevici judecat în Iugoslavia pentru crime de război şi pentru acuzaţiile legate de gestionarea ţării. Până când ţara nu va fi stabilizată şi nu va avea instituţii cu adevărat democratice, orice acţiune juridică împotriva lui Miloşevici se poate transforma în farsă judiciară şi pură răzbunare”, a spus el. 

La încheierea întrevederii dintre preşedintele iugoslav Koştuniţa şi procurorul TPI Carla del Ponte, preşedinţia iugoslavă a dat publicităţii un comunicat în care precizează că “au apărut divergenţe în colaborarea dintre Belgrad şi TPI”. “Carla del Ponte consideră că această cooperare nu trebuie reglementată printr-un act special, un acord sau un memorandum de cooperare, în timp ce preşedintele Iugoslaviei consideră că existenţa unui astfel de document este o condiţie strict necesară pentru o cooperare între Iugoslavia şi Tribunal”, adaugă comunicatul oficial. 

Koştuniţa afirmă că un astfel de document trebuie să sublinieze responsabilitatea individuală a foştilor lideri acuzaţi de crime de război şi nu pe cea a poporului sârb în totalitate.

*

Uniunea Europeană i-a cerut preşedintelui iugoslav, la 1 februarie a.c., să accepte extrădarea fostului preşedinte iugoslav Slobodan Miloşevici către Tribunalul Penal Internaţional de la Haga, au anunţat surse oficiale suedeze, ţară care asigură preşedinţia semestrială a UE. 

Ministrul sârb de Interne, Duşan Mihailovici, a declarat că fostul preşedinte iugoslav “se află sub supraveghere 24 de ore din 24”. Slobodan Miloşevici “locuieşte încă la reşedinţa prezidenţială de la Dedinje, un cartier rezidenţial din Belgrad”, a adăugat ministrul. “El este păzit de o unitate specială a poliţiei sârbe, ca pe vremea când se afla în funcţie”, a precizat Duşan Mihailovici, care deţine şi funcţia de vicepremier al Serbiei. 

Pe această temă, preşedintele iugoslav declarase că Slobodan Miloşevici se află în detenţie autoimpusă. “El se află într-un fel de arest pe care şi l-a impus singur”, a spus preşedintele Koştuniţa. 

Preşedintele iugoslav a refuzat să precizeze momentul în care Slobodan Miloşevici va compărea în faţa TPI, care a investigat crimele de război comise în timpul conflictului din Iugoslavia. “Lucrurile de are avem noi nevoie sunt adevărul şi reconcilierea”, a spus el, adăugând că acestea nu pot fi obţinute de la Tribunalul Penal Internaţional, care i-a pus sub acuzare pe fostul preşedinte iugoslav şi pe alţi responsabili ai regimului acestuia. 

Pe de altă parte, la Belgrad, liderul Stîngii Iugoslave Sinişa Vucinici a acuzat mai mulţi responsabili ai Opoziţiei Democratice din Serbia (DOS) - Miroljub Labus, Vladan Batici, Nenad Canak şi Velimir Ilici - că pregătesc “răpirea şi eliminarea lui Slobodan Miloşevici, cu ajutorul unor criminali”, avertizând că, în cazul în care Slobodan Miloşevici va fi extrădat către TPI, în Serbia va izbucni un “război civil”. El nu a adus nici o dovadă în sprijinul acestor acuzaţii, dar a spus că se va prezenta “bucuros în faţa justiţiei”. 

Sinişa Vucinici susţine că există două planuri “Planul A şi Planul B”. Potrivit afirmaţiilor sale, Vladan Batici şi Nenad Canak se ocupă de planul A, iar Velimir Ilici şi “criminalii săi Ceaceak” sunt însărcinaţi cu planul B. 

Sinişa Vucinici, care este şi preşedintele de onoare al Partidului Radical al lui Nikola Pasici, care face parte din Stînga Iugoslavă, a adăugat că adjunctul preşedintelui Parlamentului, Nebojsa Covici, a fost “avertizat în legătură cu planul de eliminare a lui Miloşevici şi că îl va cita pe acesta să depună mărturie, dacă va fi necesar”.

 

3. Cooperarea Rusia – Statele Unite

 

În textul mesajului de felicitare trimis la 24 ianuarie a.c. preşedintelui american George W. Bush, preşedintele Vladimir Putin s-a declarat “dispus să aprofundeze cooperarea Rusiei cu Statele Unite”. 

Preşedintele rus se declară, de asemenea, dispus să “caute împreună răspunsurile la serioasele provocări pe care le lansează secolul XXI comunităţii internaţionale”. În mesajul adresat Casei Albe, Putin şi-a exprimat “speranţa că relaţiile de cooperare pe baza principiului egalităţii reciproc avantajoase se vor traduce prin evoluţii concrete în viitor pentru binele celor două popoare şi al comunităţii internaţionale”. 

Relaţiile Moscovei cu noua administraţie Bush au fost afectate de reţinerea lui Pavel Borodin, fostul administrator al Kremlinului şi actualul secretar executiv al Uniunii Rusia-Belarus, arestat la New York, la cererea justiţiei eleveţiene. 

În afară de această arestare, care a provocat un adevărat scandal în Rusia, subiectele de divergenţă dintre Statele Unite şi Rusia se referă la scutul antirachetă NMD, la cooperarea dintre Rusia şi Iran sau la ridicarea sancţiunilor împotriva Irakului. 

Preşedintele rus i-a trimis o telegramă şi fostului preşedinte Bill Clinton, pentru a-i mulţumi pentru “atitudinea sa constructivă şi binevoitoare faţă de Rusia”. “Am dovedit că, atunci când se arată bunăvoinţă, este posibilă găsirea unor compromisuri reciproc acceptabile la problemele cele mai importante”, menţionează Putin în mesajul trimis lui Clinton, subliniind “responsabilitatea imensă” ce revine celor două ţări în materie de “stabilitate strategică”.

 

4. Divergenţe Grecia – FYROM privind aderarea la NATO şi UE

 

“Grecia va bloca orice încercare a fostei republici iugoslave a Macedoniei (FYROM) de a se apropia de NATO sau de Uniunea Europeană până nu se va rezolva problema denumirii acestei ţări”, a afirmat şeful diplomaţiei elene, Georgios Papandreou. 

Grecia nu recunoaşte dreptul acestei ţări de a folosi numele de Macedonia, pe care îl consideră ca aparţinând patrimoniului istoric grec şi care este, totodată, şi numele provinciei greceşti limitrofe. 

În conformitate cu prevederile unui acord preliminar semnat, în 1994, de autorităţile de la Atena şi cele de la Skopje, cele două ţări încearcă, prin intermediul ONU, să soluţioneze pe cale amiabilă această problemă. 

Grecia “exercită presiuni” pe această temă, a precizat Papandreou, în faţa comisiei parlamentare pentru afaceri externe. El a precizat că 20 de acorduri bilaterale sunt blocate din cauza problemei pe care o ridică denumirea Macedoniei. “Apropierea de UE şi de NATO, precum şi problema vizelor nu vor avansa atât timp cât nu va fi rezolvată chestiunea denumirii”, a afirmat ministrul grec de externe. 

În ciuda problemei politico-semantice, cooperarea bilaterală economică a cunoscut o dezvoltare importantă, în ultimii ani făcându-şi apariţia numeroase firme mixte şi întreprinderi greceşti în FYROM (în sectorul bancar, metalurgic, agroalimentar). 

Papandreou a respins ideea de hegemonie a Greciei faţă de vecinii săi din Balcani. “Noi dorim ca ei să-şi dea seama că dorim doar să-i ajutăm şi să nu se teamă de noi. Este necesar ca o putere stabilă să aibă o politică echilibrată, pentru a nu se crea complexe. Când vorbim de o singură voce care să apere interesele tuturor statelor din Balcani, noi pornim de la principiul unor bune relaţii între vecini”, a mai spus Papandreou.

Pe de altă parte, Ministerul grec al Afacerilor Externe a dezminţit faptul că Atena condiţionează apropierea dintre Macedonia (FYROM) şi Uniunea Europeană de reglementarea disputei bilaterale asupra denumirii acestui stat, aşa cum a rezultat din declaraţiile ministrului, Georgios Papandreou. 

“În nici un caz, Grecia nu face legătură între drumul către UE al fostei republici iugoslave şi un acord prealabil referitor la chestiunea numelui”, a declarat purtătorul de cuvânt al Ministerului Afacerilor Externe, Panos Beglitis. 

Beglitis a atribuit unei “neînţelegeri sau unei dezinformări” faptul că declaraţiile ministrului Georgios Papandreou referitoare la acest subiect, susţinute în faţa comisiei parlamentare de afaceri externe, au fost interpretate în sensul unei înăspriri a relaţiilor greceşti de către presă, mai ales de cea macedoneană. 

El a precizat că ambasadorul grec la Skopje a organizat o conferinţă de presă pe această temă “pentru a pune lucrurile la punct”. Conform lui Beglitis, ministrul nu a spus decât ceea ce este “evident”, adică a precizat că nereglementarea chestiunii denumirii “pune o problemă practică şi obiectivă”. “Această problemă trebuie rezolvată, şi există voinţă politică în acest sens”, a afirmat Beglitis. 

 

5. Reacţii privind extinderea spre est a Uniunii Europene şi NATO

 

Ministrul rus de externe a afirmat, la 24 ianuarie a.c., că extinderea Uniunii Europene spre ţări cum ar fi Lituania sau Polonia, înconjurând, astfel, enclava rusă Kaliningrad, ar putea crea “unele probleme”. 

“Extinderea Uniunii Europene către ţări din Europa de Est, înconjurând astfel Kaliningradul, ar putea cauza unele probleme”, a declarat purtătorul de cuvânt al Ministerului rus de Externe, Aleksandr Iakovenko. “Încercăm, totuşi, să rezolvăm, împreună cu UE, unele probleme înainte ca ele să apară şi am propus partenerilor noştri să începem consultări pe această temă”, a adăugat responsabilul rus. 

Polonia s-a declarat dispusă să coopereze cu UE şi cu Lituania în proiecte destinate enclavei Kaliningrad, atunci când organizaţia europeană va include teritoriul său şi al ţărilor baltice. 

“Enclava Kaliningrad face parte integrantă din Federaţia Rusă şi nu face obiectul nici unei tranzacţii”, a subliniat, printre altele, Iakovenko, respingând astfel informaţiile potrivit cărora Moscova şi Berlinul ar fi început negocieri secrete în privinţa Kaliningradului. Potrivit cotidianului britanic “Sunday Telegraph”, Germania ar fi iniţiat discuţii cu Rusia pentru a obţine statutul de principal investitor străin în enclava Kaliningrad, în schimbul ştergerii unei părţi din datoria externă a Rusiei faţă de Germania. Vizita particulară la Moscova a cancelarului Gerhard Schroeder de la începutul lunii ianuarie ar fi avut ca principal scop tocmai această problemă. El i-ar fi propus preşedintelui Vladimir Putin semnarea unui acord economic privind exploatarea în comun a enclavei Kaliningrad. Potrivit analiştilor politici, în schimbul unui asemenea acord, Berlinul ar accepta să renunţe la o parte din datoria de 21,1 miliarde dolari pe care Rusia o are faţă de Germania în cadrul împrumuturilor contractate cu creditorii “Grupului de la Paris”, grup în care Germania este principalul acţionar. (La 1 ianuarie 2001, datoria totală a Rusiei faţă de “Clubul de la Paris” se ridica la 48,3 miliarde de dolari.) 

Kaliningradul, cunoscut mai ales sub numele său istoric de Konigsberg, a fost capitala Prusiei Orientale, formaţiune statală ce a constituit nucleul viitorului imperiu german. În 1945, Konigsberg şi teritoriile adiacente au fost cucerite de Armata Roşie, un an mai tîrziu ele având să fie declarate “parte integrantă” a fostei Uniuni Sovietice.

*

Secretarul general al Consiliului de Securitate rus, Serghei Ivanov, a apreciat la rândul său, la 30 ianuarie a.c., că extinderea spre Est a NATO ar putea “provoca o criză”. Extinderea NATO spre Est “ar crea o situaţie fundamental nouă în Europa, care ar leza interesele Rusiei, şi acest lucru ar provoca o criză serioasă”, a afirmat Serghei Ivanov, în cadrul unei întâlniri cu ministrul german al Apărării, Rudolf Scharping. 

“NATO trebuie să joace un rol important în politica europeană de securitate, dar Alianţa Nord-Atlantică nu este singura în măsură să decidă condiţiile pentru punerea în aplicare a unei asemenea politici”, a adăugat Serghei Ivanov. “Rusia nu va introduce un veto la extinderea Alianţei, dar nimeni nu are dreptul să impună un veto la dreptul Rusiei de a-şi proteja interesele naţionale”, a afirmat el. “Dând dovadă de reţinere în intenţia de extindere spre Est, NATO îşi va demonstra voinţa de a stabili în Europa un sistem de securitate echilibrat”, a mai spus secretarul Consiliului de Securitate rus, adăugând că numeroase probleme de securitate în Europa nu pot fi rezolvate fără o cooperare efectivă între NATO şi Rusia. 

Rusia a îngheţat timp de mai multe luni relaţiile cu Alianţa Nord-Atlantică, în urma bombardamentelor asupra Iugoslaviei, din primăvara anului 1999, iar preşedintele Vladimir Putin a apreciat că “normalizarea relaţiilor cu NATO avansează cu dificultate”.

*

“NATO ar putea decide, în 2002, dacă va începe negocierile de aderare cu una sau mai multe dintre ţările candidate”, a declarat secretarul general adjunct pentru afaceri politice, Kalus Peter Klaiber. Acesta consideră că decizia NATO va fi una politică, în condiţiile în care conducerea Alianţei va trebui să hotărască dacă admiterea unor noi membri va determina sau nu creşterea securităţii şi a stabilităţii Europei. “Vor trebui analizate şi reacţia autorităţilor ruse, precum şi beneficiile pe care Alianţa nord-atlantică le va avea în urma extinderii”, a afirmat el. 

“În acest sens, aderarea ţărilor baltice ar contribui la consolidarea stabilităţii continentului, în special a Europei de Nord, dar adoptarea unei asemenea decizii va trebui analizată în funcţie de poziţia Rusiei”, considerată iraţională de către Klaiber, întrucât, “deşi sunt de acord cu aderarea României sau a Bulgariei la NATO, autorităţile de la Moscova încearcă să împiedice apropierea Alianţei de statele baltice”. K.P. Klaiber a subliniat că “statele au dreptul să decidă în mod independent dacă doresc sau nu să adere la o anumită organizaţie, fără ca Rusia să aibă drept de veto”. 

NATO menţine, atît cu Ucraina, cît şi cu Rusia, o relaţie specială de parteneriat, relaţie care depăşeşte cadrul Parteneriatului pentru Pace. Oficialităţile acestor state nu aspiră însă la statutul de membru al NATO, fapt care reprezintă, în opinia lui K.P. Klaiber, un semn al lucidităţii. 

El a precizat că NATO ar manifesta o atitudine deschisă faţă de intenţiile de aderare a unor ţări în prezent neutre, precum Austria, Elveţia sau Finlanda, şi a subliniat că toate cele trei state sunt membre ale Uniunii Europene cu care NATO încearcă, în prezent, să stabilească o relaţie “interesantă”.

 

6. Reglementări importante ale Parlamentului Rusiei

 

Duma de Stat a Rusiei (Camera inferioară a Parlamentului) a avizat favorabil, joi 25 ianuarie a.c., prima lectură a unei hotărâri prin care autorizează proprietatea privată asupra pământului în Rusia, excepţie făcând, totuşi, terenurile agricole. 

Deputaţii au adoptat cu 229 de voturi “pentru”, 168 “împotrivă” şi 4 abţineri prima lectură a acestei hotărâri prin care decid, implicit, intrarea în vigoare a capitolului 17 din Codul Civil (până în prezent suspendat), care reglementează proprietatea privată asupra pământului. 

Textul hotărârii exclude, însă, terenurile agricole din proprietatea privată, ele reprezentând principala miză a reprezentanţilor comuniştilor şi a aliaţilor lor agrarieni. În anul 1994, când a fost adoptat noul Cod Civil, Duma, dominată de comunişti, a blocat intrarea în vigoare a capitolului 17. 

Hotărârea urmează să fie votată din nou, în a doua şi a treia lectură, pentru a fi adoptată definitiv în Dumă. 

Adoptarea unui cod funciar care să legalizeze pe deplin vânzarea de pământuri, inclusiv agricole, deşi evocată încă din 1994, a fost respinsă până în prezent. Proprietatea privată asupra pământului nu a fost autorizată, până acum, decât prin legi votate de parlamentele regionale sau instituită prin decrete ale resposabililor locali. 

Iniţiatorul acestei rezoluţii este deputatul liberal Pavel Kraşninikov, care a fost şi ministru al Justiţiei. El a declarat că dreptul la proprietate privată este prevăzut în Constituţia rusă, votată în 1993. 

*

Consiliul Federaţiei Ruse (Camera superioară a Parlamentului) a aprobat, miercuri 31 ianuarie 2001, un proiect de lege care prevede acordarea de imunitate pe viaţă pentru foştii preşedinţi ruşi, cu excepţia cazurilor în care aceştia comit infracţiuni grave în timpul mandatului. 

Duma de Stat aprobase anterior acest text, după ce a inclus prevederea care permite ridicarea imunităţii în cazul comiterii de infracţiuni grave. 

Conform Codului penal al Rusiei, infracţiuni grave sunt considerate asasinatul şi violul, dar şi “spălarea de bani pe scară largă, de către un grup organizat”. În cazul în care fostul preşedinte comite o infracţiune gravă, ridicarea imunităţii trebuie aprobată de cele două Camere ale Parlamentului. 

7. Lucrările Forumului economic mondial de la Davos

 

Forumul economic mondial de la Davos, care reuneşte peste 30 de şefi de stat şi de guvern, 80 de miniştri şi elita internaţională a afacerilor şi a economiei, s-a desfăşurat, în perioada 25 ianuarie – 30 ianuarie a.c., sub o strictă supraveghere a forţelor de poliţie şi a militarilor elveţieni. 

Această importantă reuniune şi-a început lucrările cu o dezbatere asupra situaţiei economice din Statele Unite, dat fiind că încetinirea ritmului de creştere economică în SUA provoacă, conform analiştilor economici, neliniştea întregii planete. 

Personalităţile prezente la reuniune au discutat şi despre mijloacele de a susţine creşterea economică şi de a acoperi diferenţele între ţările bogate şi cele sărace şi despre “stabilizarea ritmului mondializării”. 

Printre cele 3000 de personalităţi invitate au figureat şi liderii câtorva organizaţii neguvernamentale, precum Greenpeace, Amnesty International, sau artişti celebri, susţinători ai anulării datoriilor ţărilor sărace. 

În perioada desfăşurării forum-ului, diferite manifestaţii a unor militanţi ai Coordonării anti-OMC (Organizaţia Mondială a Comerţului) au fost interzise de autorităţile locale.

*

Davos – consens larg cu privire la dezavantajele globalizării 

La cel de-al 31-lea Forum economic mondial de la Davos au fost exprimate numeroase critici cu privire la consecinţele negative ale globalizării. La criticile oamenilor politici din ţările în curs de dezvoltare şi ale organizaţiilor neguvernamentale, “cei vizaţi” au reacţionat adesea autocritic.

În pofida celor 3000 de participanţi, în pofida celor 300 de reuniuni şi runde de discuţii şi în pofida prezenţei a 30 de proeminenţi oameni de stat, cel de-al 31-lea Forum economic mondial nu va rămâne în istorie în primul rând pentru referatele sau referenţii săi, pentru discuţiile sau dialogurile care au avut loc sau pentru contactele nou stabilite sau reînnodate. Ceea ce va rămâne în memoria opiniei publice sunt evenimentele petrecute pe promenada din Davos, precum şi ciocnirile violente din centrul Zürich-ului.

Ce va rămâne totuşi de pe urma acestui Forum economic mondial? În anii anteriori, reuniunile de la Davos au fost dominate de criza din Asia (1998), de aspecte mai puţin cunoscute ale globalizării (1999), precum şi de fenomenul New Economy (2000). De această dată, reuniunea maraton de şase zile a avut un spectru mai larg care nu s-a axat doar asupra unui punct, ci asupra mai multor teme de discuţii ca: viitorul tehnologiilor genetice, informatice şi biotehnologiilor. După ce cu un an înainte toată lumea trăia euforia Noii Economii (sintagmă care se referă la dezvoltarea explozivă a noiilor tehnologii), acum, după ce la începutul acestui an a avut loc un seism la bursă provocat de scăderea cursului prea umflat al acţiunilor din ramurile legate de Noua Economie, entuziasmul a fost înlocuit de analiza lucidă. A fost examinat cu atenţie rolul investitorilor în ramurile de risc ca şi cel al actorilor de pe pieţele financiare care s-au grăbit să arunce banii în ramuri întregi, fără ca fiecare firmă în parte să fie studiată cu atenţie.

La Davos nu a lipsit nici preocuparea pentru oscilaţiile de conjunctură economică. Prin afirmaţiile pesimiste ale şefului Rezervei Federale, Greenspan, care au ajuns la Davos chiar în ziua deschiderii Forumului, prognozele cu privire la furtunile posibile în economia SUA au căpătat o actualitate suplimentară. Japonia se află încă, din punct de vedere economic, “în ceaţă”, iar Europa are, se pare, perspective destul de strălucitoare. S-a discutat şi despre strategiile de evoluţie politică ale regiunilor lumii. Prin prezenţa preşedinţilor Iugoslaviei, Croaţiei, Sloveniei, Albaniei şi Macedoniei, pentru prima oară, la Davos, s-au strâns în jurul aceleiaşi mese liderii aleşi democratic ai ţărilor balcanice pentru a discuta viitorul regiunii lor.

În pofida diversităţii temelor economice şi politice, ştiinţifice şi culturale, un subiect a străbătut, ca un fir roşu, întregul simpozion: critica la adresa organizării actuale a economiei mondiale, care a fost urmată nu de alocuţiuni prin care cei vizaţi se apărau, ci de luări de poziţii autocritice din partea lor.

Reprezentanţii politici ai ţărilor ce s-au numărat până acum printre cele care au avut de pierdut de pe urma globalizării, au folosit prezenţa lor la Davos pentru a lansa o serie de apeluri stringente prin care nu a fost înfierat procesul globalizării în sine, ci modul în care se desfăşoară acesta. Sau, aşa cum se exprima secretarul general al ONU, Kofi Annan: “Dacă nu reuşim să facem ca toată lumea să profite de pe urma globalizării, până la urmă nu va mai putea profita nimeni”.

Noul preşedinte mexican, Vicente Fox, a relevat că nu este suficient să se dorească eliminarea actualelor disparităţi prin măsuri compensatorii. Mai curând ar trebui să se asigure ca pe piaţa mondială să nu aibă acces doar câţiva, ci toată lumea. Ministrul agriculturii al Braziliei a evidenţiat că ţările industrializate subvenţionează zi de zi cu circa un miliard de dolari pieţele lor agricole, ceea ce face ca ţările în curs de dezvoltare să piardă avantajele lor naturale în competiţia din acest domeniu şi chiar să devină dependente de Occident.

Şi disparităţile din sistemul de comerţ multilateral, precum şi aplicarea nesatisfăcătoare a acordurilor în acest sens au fost criticate în repetate rânduri la Davos. Diferiţi oameni politici, printre care şi comisarul Uniunii Europene, Pascal Lamy, s-au pronunţat ferm pentru lansarea chiar în cursul acestui an a unei noi runde de negocieri în cadrul Organizaţiei Mondiale a Comerţului. Foştii directori ai OMC, Arthur Dunkel, Peter Sutherland şi Renato Ruggiero au elaborat un document de principiu în acelaşi sens. Şi actualul director general al OMC, Mike Moore, a fost de acord că “terenul de joc” al comerţului mondial nu este lipsit de asperităţi. Începerea urgentă a unei noi runde este posibilă, dar acest lucru presupune un angajament politic ferm, după părerea lui. Ministrul francez de finanţe, Laurent Fabius, a adus în discuţie importanta problemă a deficitului de informaţii. Datorită faptului că nu există o comunicare suficientă cu privire la însemnătatea globalizării, activitatea OMC şi consecinţele acestora la nivel naţional, demonstraţiile împotriva lor au fost aţâţate în mod inutil, ceea ce a dus la acte de violenţă. OMC trebuie să înveţe din aceste greşeli.

Printre cei care au exprimat poziţii critice la Davos s-au numărat şi reprezentanţii organizaţiilor neguvemamentale. Dialogul cu acestea, început de multă vreme, a fost acum mult mai intens. Pe de-o parte, la Forum au fost invitaţi mai mulţi reprezentanţi ai ONG-urilor, pe de altă parte în programul Formului au fost incluse mai multe teme legate de consecinţele negative ale globalizării. Agenda a fost desigur influenţată de protestele, de multe ori violente, care au avut loc după Conferinţa OMC de la Seattle. Însă, aşa cum a relevat Pierre Sane, directorul general al organizaţiei Amnesty International: “Nu este suficient să fim auziţi, dorim să fim şi înţeleşi”.

Acest mesaj pare să fi fost bine primit şi de mulţi dintre reprezentanţii cercurilor economice prezenţi la Davos. În cursul discuţiilor s-a constat un larg consens în legătură cu faptul că, pe lângă guverne şi organizaţii internaţionale, şi întreprinzătorii ar trebui să participe la rezolvarea acestor probleme stringente.

 

8. Aderarea la UE a Ciprului

“Aderarea Ciprului la UE şi rezolvarea problemei insulei, divizată din 1974, sunt două chestiuni strâns legate între ele”, a afirmat preşedintele cipriot, Glafcos Clerides, într-un interviu publicat de cotidianul portughez “Diario de Noticias”. 

“Cred că aderarea Ciprului la Uniunea Europeană şi rezolvarea problemei cipriote sunt strâns legate. Nu mai am decât doi ani din ultimul meu mandat de preşedinte şi mi-ar plăcea să văd că Cipru devine membru al UE, ceea ce va duce la rezolvarea problemei cipriote”, a declarat Clerides. 

Preşedintele Clerides a estimat că negocierile nu vor progresa decât dacă va exista o concertare de eforturi “o poziţie fermă a UE faţă de Turcia precum şi sprijinul solid al Statelor Unite, al secretarului general al Naţiunilor Unite şi al ţărilor membre permanente în Consiliul de Securitate”. “Noi continuăm să fim la fel de deschişi la dialog şi avem aceeaşi dorinţă de rezolvare a situaţiei”, a adăugat acesta. 

Preşedintele Clerides a amintit că a preconizat “reunificarea insulei după modelul unei federaţii cu două comunităţi, în două zone diferite care se vor bucura de autonomie maximă”. 

“Vom fi pregătiţi să aderăm la UE începând cu anul 2002. Legislaţia noastră şi instituţiile noastre vor fi în armonie cu cele ale UE. Există o singură îndoială: dacă cel care va adera va fi un Cipru divizat sau, aşa cum dorim noi, va fi un Cipru reunificat”, a mai declarat preşedintele Clerides.

 

9. Conferinţa anuală internaţională pe probleme de securitate

“Statele Unite au intenţia de a dezvolta şi desfăşura proiectul lor de scut antirachetă (NMD)”, a afirmat secretarul american al Apărării, Donald Rumsfeld, la Conferinţa internaţională pe probleme de securitate, ce s-a desfăşurat în perioada 2-4 februarie a.c. la München. 

El s-a aflat în Germania, unde a efectuat prima vizită în străinătate a unui membru al echipei însărcinate cu apărarea a administraţiei preşedintelui George W. Bush. Conform responsabililor americani, intenţia sa a fost aceea de a-i asigura pe aliaţi că vor fi consultaţi în legătură că strategia americană de apărare. 

D. Rumsfeld a avut întrevederi cu cancelarul german, Gerhard Schroder, şi cu omologii săi german, Rudolf Scharping, englez, Geoff Hoon, şi iltalian, Sergio Mattarella, precum şi cu secretarul general al NATO, George Robertson. 

Sistemul de apărare antirachetă, trupele de pace americane din Balcani şi planurile europene referitoare la o forţă de intervenţie rapidă de 60000 de oameni au fost în centrul dezbaterii, care a arătat deja diferenţe de opinii în rândul aliaţilor. 

“Statele Unite n-au nici un interes să desfăşoare un sistem de apărare care să le separe de prietenii şi aliaţii săi, pentru că împărtăşim aceleaşi ameninţări. Este vorba despre o abordare colectivă pentru ameliorarea securităţii tuturor”, a afirmat cu prilejul reuniunii D. Rumsfeld. “Dar să fim clar înţeleşi de prietenii noştri de aici din Europa: vă vom consulta”, a subliniat el. “Acest sistem nu va fi o ameninţare pentru nimeni. El nu trebuie să-i neliniştească decât pe cei care vor să-i ameninţe pe alţii”, a adăugat el, încercând să calmeze temerile cu privire la un nou dezechilibru strategic şi la o relansare a cursei înarmărilor. 

Şeful Pentagonului a mai spus, referindu-se la identitatea europeană de apărare, că NATO trebuie să continue să fie “în inima Europei”, orice dedublare sau perturbare a relaţiei transatlantice nefiind pozitivă. 

Ministrul german de Externe, Joschka Fischer, a declarat, la rândul său, că “problema NMD este cu siguranţă o decizie americană, dar are consecinţe pentru lumea întreagă”. Cât despre conceptul european de apărare, J. Fischer a spus că o Europă unită oferă Statelor Unite şansa unui “parteneriat global”. “Europa depinde de Statele Unite în apărarea sa”, a subliniat ministrul german, adăugând că aceasta s-a văzut în cazul conflictului din Kosovo. “Sprijinul Washingtonului este indispensabil pentru o pace durabilă în sudul Europei”, a adăugat el. 

Cancelarul german Gerhard Schröder a făcut, la rândul său, referire la acest subiect. “În cadrul Alianţei, în sânul Europei, trebuie să ne întrebăm cu privire la efectele realizării acestui scut, pentru relaţiile cu Rusia şi China”, a declarat el. “Trebuie să ne imaginăm în mod clar scenariul de ameninţare pe care îl aduce cu sine acest proiect”, a adăugat el. 

La rândul său, ministrul francez al Apărării, Alain Richard, a reafirmat că “Europa Apărării nu este şi nu va fi o alternativă la Alianţa Nord-Atlantică”. Subliniind că doreşte să “contribuie la înlăturarea eventualelor obstacole de incomprehensiune, pentru a folosi o expresie folosită la Washington”, Alain Richard a afirmat: “În lumea reală, nu există două entităţi claustrate, există state care le alcătuiesc şi care conlucreză şi acţionează împreună zi de zi”.

În schimb, Rusia şi-a reafirmat, la München, opoziţia faţă de proiectul american. “Ne împotrivim planului american, nu numai din considerente naţionale - suntem siguri că vom găsi un răspuns adecvat - ci pentru că se pune în cauză echilibrul strategic mondial”, a declarat ministrul rus de Externe, Igor Ivanov. 

La rândul său, ministrul german al Apărării, Rudolf Scharping, a spus că Rusia trebuie să-şi asume un rol mai mare în politca de securitate europeană. “NATO, Uniunea Europeană şi OSCE oferă cadrele în limitele cărora un rol activ al Rusiei este posibil şi de dorit”, a adăugat el. Acesta a avertizat Washingtonul în legătură cu o repunere în discuţie a echilibrului strategic şi i-a cerut să se menţină în limitele tratatului asupra rachetelor anti-balistice (ABM) din 1972. 

Senatorul democrat Joseph Lieberman a afirmat că atât democraţii, cât şi republicanii sunt în favoarea democratizării Rusiei şi îmbunătăţirii respectării drepturilor omului în această ţară şi de aceea sprijinul american nu este necondiţionat. Lieberman şi-a exprimat o anumită îngrijorare faţă de faptul că preşedintele Vladimir Putin a făcut vizite în Cuba, Iran şi Irak, întrebându-se “pe ce cale o apucă Rusia”. 

Fostul secretar american al Apărării, William Cohen, l-a criticat pe secretarul consiliului de securitate rus, Serghei Ivanov, care a apărat tratatul ABM. W. Cohen a relevat că acesta a devenit învechit, din cauza proliferării pe care Moscova a făcut-o posibilă prin transferurile sale de tehnologie în Iran şi Irak.

 

10. Raportul Organizaţiei Internaţionale a Muncii (OIM) privind introducerea noilor tehnologii 

“Ţările care dispun de combinaţia potrivită de talente, infrastructură şi politici pot deveni puncte importante ale pieţelor globale pentru produse de tehnologia informaţiei şi comunicaţii, acesta fiind şi cazul României, care a reuşit să ocupe câteva nişe pe această piaţă”, se arată în ultimul raport al Organizaţiei Internaţionale a Muncii (OIM). 

În plus, noile tehnologii pot aduce beneficii în orice stadiu al dezvoltării economice, OIM afirmând că, alături de România, în această situaţie se află şi Brazilia, China, Costa Rica, Israelul sau Malaysia. 

Organizaţia subliniază necesitatea dezvoltării talentelor în domeniu, inclusiv în ceea ce priveşte dezvoltarea de software, în caz contrar tehnologiile neputînd fi menţinute sau adaptate la utilizarea pe plan local. În al doilea rînd, accelerarea dezvoltării poate avea loc prin eliminarea unor etape, OIM exemplificînd prin dezvoltarea de aplicaţii wireless, care permit eliminarea unor etape costisitoare în investiţiile în infrastructuri de telefonie fixă. 

Pe plan global, tehnologia informaţiei şi comunicaţiile susţin creşterea numărului locurilor de muncă, cu influenţe pozitive asupra ratelor de dezvoltare şi de productivitate, precum şi asupra costurilor. Raportul OIM, intitulat “Life at work in the information economy”, analizează impactul noilor tehnologii asupra stilului de muncă, într-un moment în care situaţia globală a locurilor de muncă rămîne un motiv de îngrijorare. 

În timp ce în Statele Unite şi în unele ţări industrializate au fost înregistrate progrese semnificative, în cea mai mare parte a lumii numărul de noi locuri de muncă rămâne insuficient pentru a acoperi urmările restructurărilor şi a asigura slujbe pentru cei care intră pe piaţa muncii. 

OIM estimează că, la sfârşitul anului trecut, existau circa 160 de milioane de persoane fără locuri de muncă, marea lor majoritate fiind persoane care nu mai fuseseră angajate. Ratele şomajului în rândul tinerilor sunt, aproape în întreaga lume, de cel puţin două ori mai mari decât media. Din totalul de 160 de milioane de şomeri, circa 50 de milioane provin din ţări industrializate, inclusiv din Europa Centrală şi de Est. În următorii zece ani, cu toate că rata de creştere a forţei de muncă va scădea, vor fi circa 460 de milioane de tineri şomeri, două treimi dintre ei în Asia. 

“Există semne că efectul noilor tehnologii asupra locurilor de muncă este pozitiv”, precizează raportul OIM, care solicită însă acţiuni coordonate din partea guvernelor, patronatelor şi sindicatelor, pentru a asigura impactul pozitiv al tehnologiei informaţiei asupra luptei împotriva sărăciei şi şomajului. 

Studiul subliniază şi îngrijorarea faţă de adâncirea diferenţelor tehnologice dintre ţările dezvoltate şi cele în curs de dezvoltare. În prezent, numai 6% din populaţie (332 de milioane) foloseşte Internetul, iar 80-90% dintre utilizatorii reţelei locuiesc în ţări industrializate. 

OIM susţine că noile tehnologii “pot aduce beneficii în orice stadiu al dezvoltării economice”, oferind drept exemplu România, Brazilia, China, Costa Rica, Israelul şi Malaysia, ţări care au reuşit să îşi creeze câteva culoare pe piaţa globală de IT, în parte şi pe baza sistemelor lor de educaţie. 

“Este evident potenţialul pozitiv al noilor tehnologii în privinţa scăderii şomajului şi a îmbunătăţirii calităţii vieţii, precum şi ca instrument pentru susţinerea dezvoltării. Ceea ce nu este evident este măsura în care acest potenţial poate fi concretizat în termen scurt pentru o bună parte a lumii”, se mai arată în raportul OIM.

 

11. Alegerile pentru funcţia de prim-ministru din Israel

Sondajele de opinie relevă fără excepţie: cu o zi înaintea alegerilor programate pentru data de 6 februarie a.c., susţinătorii procesului de pace din Israel, cei care în 1999 l-au condus spre putere pe Ehud Barak şi credeau în capacitatea acestuia de a pune capăt conflictului israelo-arab, s-au îndepărtat de actualul prim-ministru. 

Analiştii politici consideră că israelienii de stânga încearcă sentimentul că au fost trădaţi. În locul pămîntului promis, ei văd o ţară arsă de acţiunile Intifadei. Ehud Barak s-a prezentat ca un moştenitor al fostului premier Yitzhak Rabin, asasinat în 1995, şi a promis alegătorilor că nu va ceda în negocierile cu palestinienii. Simpatizanţii săi îl acuză în prezent pentru sinuozităţile din politica sa, gestionarea de unul singur a problemelor curente, pentru aroganţa şi lipsa de credibilitate. Actualul prim-ministru a pierdut până şi suportul acordat de electoratul tradiţional al Partidului Muncii din micile oraşe sărace, abandonate de politica guvernamentală. 

Conform celor mai recente sondaje de opinie, liderul Likud, Ariel Sharon, este creditat cu un avans de 16 până la 22% din intenţiile de vot, dar numărul persoanelor indecise sau al celor care afirmă că nu se vor prezenta la urne ori vor vota în alb se află între 16 şi 24% din totalul alegătorilor. Tocmai acest ultim grup explică scăderea popularităţii lui Ehud Barak. Indecişii se regăsesc printre arabii israelieni (13-14% din electorat) şi noii imigranţi din fosta URSS (18% din alegători), care, în 1999, au votat pentru actualul premier, precum şi printre fervenţii susţinători ai păcii din tabăra pacifiştilor. 

După ce iniţial au afirmat că între cei doi candidaţi nu există diferenţe, liderii palestinieni au trecut de partea lui Ehud Barak şi i-au îndemnat pe membrii importantei comunităţi arabe israeliene, care reprezintă 13-14% din electorat, să voteze în favoarea acestuia. Ariel Sharon este considerat în întreaga lume arabă ca un criminal de război, după masacrul din taberele de refugiaţi palestinieni de la Sabra şi Shatila, de lângă Beirut, din anul 1982. În vârstă de 72 de ani, candidatul dreptei în algerile pentru funcţia de prim-ministru se prezintă în faţa israelienilor, debusolaţi de lupta palestinienilor, ca omul providenţial, capabil să aducă “unitate”, “o pace adevărată”, dar mai ales “securitate”. În urma cu 20 de ani, Ariel Sharon trasa pe hartă drumul colonizării israeliene din Cisordania, pe vremea când deţinea portofoliul Agriculturii în cadrul primului guvern de dreapta din istoria ţării. Atunci, el intenţiona să taie Cisiordania în regiuni palestiniene înconjurate de o reţea de colonii evreieşti, cu scopul de a împiedica apariţia unui stat palestinian. Însă la fel de pragmatic a fost şi în momentul în care a evacuat în forţă coloniile evreieşti din Sinai, în 1982, după acordul de pace încheiat cu Egiptul. 

În declaraţiile sale, liderul Likud a afirmat că întreaga sa campanie se află sub semnul păcii cu palestinienii, dar nu şi-a ascuns intenţia de a denunţa acordurile de la Oslo, considerate de el ca fiind “moarte”, şi a exclus orice altă retragere a Israelului din teritoriile ocupate, precum şi demolarea vreunei colonii evreieşti. 

Liderul palestinian Yasser Arafat a apreciat că preluarea puterii de către Ariel Sharon ar fi un adevărat dezastru, iar unul dintre membrii echipei sale de negociatori, Saeb Erakat, consideră acest lucru ca un drum deschis spre război. 

Scrutinul care a avut loc la 6 februarie a.c. este o premieră în istoria Israelului, deoarece a fost pentru prima dată când cei 4,5 milioane de alegători au fost chemaţi la urne pentru alegerea primului-ministru fără reînnoirea Knessetului.

*

Premierul israelian în exerciţiu, Ehud Barak, a anunţat imediat după încheierea scrutinului pentru postul de şef al Guvernului israelian, că va părăsi conducerea Partidului Muncii şi Knessetul, după înfrângerea usturătoare suferită în alegeri, în faţa liderului dreptei israeliene, Ariel Sharon. 

Barak a refuzat oferta învingătorului, de a forma un guvern de uniune naţională la care să participe şi partidul său. “Intenţionez să părăsesc postul şi conducerea partidului, în momentul în care se va forma noul Guvern”, a declarat acesta. 

Anterior acestei declaraţii, el şi-a recunoscut înfrângerea şi l-a felicitat pe liderul Likud, Ariel Sharon, pentru victorie. Acesta a obţinut, potrivit rezultatelor parţiale oficiale, după numărarea a 99% din voturile exprimate, 62,5% din voturi, în timp ce Barak a obţinut numai 37,4%. 

